NA RASKRIŽJU

Uloge:

* DUŠA (u bijeloj haljini)
* BOGATSTVO (kićena haljina, puno nakita – prstenje, ogrlice…)
* ZABAVA (u pidžami, u jednoj ruci laptop, u drugoj tablet, mobitel visi o pojasu, oko vrata slušalice)
* SVJETSKA SLAVA (obučen kao 'reper', čak i tekst može repati)
* TRPLJENJE (tunika od jute, u ruci križ)
* MENADŽER/TRENER (u trenirci, u ruci nosi godišnji planer/rokovnik iz kojeg ispadaju vizitke)

DUŠA (*kleči na klecalu*): O, dobri Bože, što tražiš od mene?

BOGATSTVO: Čemu si, dušo, tako žalosna i zamišljena? Pogledaj, evo ti ovdje novčanik pun zlata i srebra! Samo ga uzmi. Čeka te shopping; hoćeš u Portanovu, Avenue Mall – biraj! Imat ćeš svega u izobilju…

DUŠA: Svega u izobilju?!

BOGATSTVO: Da, svega što možeš zaželjeti. Ta, za novac se sve može dobiti; ako hoćeš i cijelo kraljevstvo. Nemoj uludo gubiti vrijeme nego se obogati i pripravi za udoban život, pun zabave i uživanja.

DUŠA: Blago i bogatstvo neće me usrećiti. Uvijek ću se bojati da ga ne izgubim. O ne, novac je već mnoge strovalio u najveću nesreću. Odlazi, odlazi bogatstvo od mene! Nema sreće u tebi.

(*Bogatstvo odlazi pokunjeno*)

DUŠA: Moja duša traži nešto više od bogatstva. I Isus je rekao da je bogatašu teško ući u Kraljevstvo nebesko.

ZABAVA (*dolazi plešući*): Pravo imaš, dušo, što nećeš bogatstvo. Ono te ne može usrećiti. Bogati ljudi obično nisu sretni, ni veseli. Dođi sa mnom u vrtlog svijeta. Veseli se! Uživaj do mile volje. Igraj, pleši, zabavljaj se! To je prava sreća! U zabavi, u uživanju.

DUŠA: U uživanju?!

ZABAVA: Da, zabavljati se. Raditi samo ono što hoćeš, što te raduje; bez ikakve brige i umora. Evo ti internet, igrice, face… iphone, to će te usrećiti.

DUŠA: A što onda?! Onda dolazi nekakva gorčina i razočaranje… (*odlučno*) Ne, neću te slijediti! Ni ti me ne možeš učiniti sretnom.

(*zabava tužno odlazi*)

DUŠA (*sama*): Ja tražim PRAVU sreću, ali gdje ću ju naći?

SVJETSKA SLAVA (*dolazi*): Potpuno ti dajem pravo, dušo, što odbijaš bogatstvo i zabavu svijeta. Što će ti blago? Što će ti uživanje… ako nisi čašćen i štovan među ljudima? Slijedi moje savjete i teži za mnom. Ljudi će te slaviti i za života i iza smrti. Bit će ime tvoje slavno i nezaboravno, a to vrijedi više nego sve na svijetu. Svijet će ti se diviti i klanjati; vjeruj mi, bit' ćeš sretna.

DUŠA: Zašto da mi se svijet klanja? Zašto da mi se divi? Pa ja sam samo Božje stvorenje.

SVJETSKA SLAVA: Ma ne pita se TKO SI, nego ŠTO MOŽEŠ. Pogledaj slavne glumice, manekenke… Vidiš kako su one sretne…

DUŠA: Nema tu sreće, samo mnoštvo rastavljenih brakova i smrt od predoziranja drogom. Odlazi, napasti, od mene!

(*slava odlazi* *odmahujući rukom*)

DUŠA: Duša je moja umorna od silnog traganja za srećom.

*Dok duša kleči nepomično, dolazi menadžer/trener, dok hoda ispadaju mu vizitke iz rokovnika, nespretno ih skuplja. Kad spazi dušu, okrene se prema publici i kaže:* O, evo još jedna potencijalna mušterija. *Malo obiđe oko nje (ona ne obraća pozornost)* *pa kaže:* Čini mi se da je u nirvani. *Malo se nakašlje, duša se trgne, a on će joj umilno:* Dopustite da pogodim, Vi ste zasigurno bili polaznica tečajeva u 'Centru osobne moći'.

DUŠA: Nisam čula za taj centar. Što se tamo nudi?

MENADŽER: Ma nije moguće da niste čuli. Pa u kakvom svijetu Vi živite?! Naš je Centar poznat nadaleko i naširoko. Imamo bogutu ponudu programa: yoga, pilates, aerobik, fitnes…Čakra i hara iscjeljivanje, liječenje bioenergijom, astralna terapija… Ukratko, sve što Vam treba, nalazi se u 'Centru osobne moći'. 'Centar' jednostavno zrači energijom, a ubrzo ćete zračiti i Vi. No, da ne duljim, evo Vam vizitka pa nam dođite. Ne čekajte sutra, dođite već danas. Preko puta Interspara, na kružnom toku u Osijeku. Tu smo samo za Vas!!! *(postavi se pokraj duše u stavu kao da će ga duša uzeti ispod ruke i krenuti s njim):* Dakle, idemo li?

DUŠA: Ipak, ne! Ja bih zračila onim što dobivam od Boga, a ne od Z…

TRPLJENJE (*prekine ju usred riječi, dolazi* *s križem u ruci*): Trgni se, dušo, iz svojih lutanja i pogledaj ovamo. Ne nosim ti ni zlata ni srebra nego križ… i na križu Onoga tko tebe usrećiti može. Vrijeme je previše dragocjeno da ga posvećuješ prolaznim stvarima. A sve je prolazno, osim Boga. Samo u Njemu ćeš naći sreću koju tražiš. Samo se po križu dolazi do sreće. Ovdje je kratka žalost, kratko trpljenje, a na nebu vječna radost, vječno veselje.

DUŠA: Križ i trpljenje?! Strašno zvuči u mojim ušima, ali srce osjeća slatki mir i veselje. O, našla sam koga ljubi duša moja. Rado ću trpjeti da ga smijem na v'jek uživati. (*prihvati raspelo i poljubi ga*)

TRPLJENJE: U križu je sreća, u križu je spas!

DUŠA: Uskrsnuće će jednom sjediniti nas!

*Postojeći igrokaz iz Kandidature preradila s. Krista.*